Vrou soek weldoeners op Facebook ná gru-ongelukKhanya Njengele en Marelize-Douglas van der Berg tydens hul ontmoeting na die ongeluk. Foto: Verskaf ŉ Vrou van Oos-Londen wat in Julie ŉ gru-motorongeluk oorleef het, het haar tot sosiale media gewend om die twee weldoeners op te spoor wat haar gehelp het toe sy bloeiend in die pad gelê het nadat sy uit die motor geslinger is. Khanya Njengele (29) het aan Maroela Media vertel hoe ŉ aand uit saam met een van haar vriende binne oomblikke in ŉ nagmerrie ontaard het. “Ons het die aand van 15 Julie omstreeks 20:00 by ŉ rooi verkeerslig in Berea stilgehou. Ek het probeer om iets uit my handsak agter in die motor te haal, maar kon dit nie bykom nie. Ek het my sitplekgordel losgemaak om net vinnig oor te leun om die handsak te kry toe die ander motor ons tref,” het sy vertel. Njengele sê die motor waarin sy en haar vriend was, het getol weens die trefslag van die botsing en sy is by die passasiersruit uitgeslinger. Terwyl sy in die pad gelê het, het sy gesien hoe haar vriend ŉ paar meter weg van die voertuigwrak in die straat lê en hoe ander motoriste uit hul voertuie spring. “Ek het net gesien hoe almal vir die ongelukstoneel staar en ’n klomp mense het begin foto’s neem. Niemand het regtig iets gedoen nie,” het sy gesê. “Ek het in daardie stadium geen pyn gevoel nie, maar wel gesien ek bloei baie erg. Ek kon ook nie my bene voel nie. Ek het probeer opstaan, maar dit is asof ek geen beheer oor my bene gehad het nie.” Die volgende oomblik het ŉ vrou by haar kom kniel en haar aangesê om nie te probeer opstaan nie. “Ek wou opstaan, want ek wou net by my foon kom om my ouers te bel, maar sy het vir my gesê ek moet stil lê tot die ambulanse kom,” het Njengele gesê. “Intussen het ŉ ander vrou wat net op die toneel aangekom het eers kom kyk of ek oukei is, voordat sy vir mense geskree het om die paramedici te bel. Sy het daarna na my vriend toe gehardloop om te kyk of hy nog lewe.” Die trui en armband wat ‘n weldoener aan Khanya Njengele op die ongelukstoneel gegee het. Foto: Verskaf Njengele vertel dat sy al hoe meer lighoofdig geraak en gevoel het hoe sy stadig haar bewussyn verloor. “Die hele tyd het hierdie vrou langs my gesit en aanhou om my vrae te vra om my by my bewussyn te hou. Sy het my hand vasgehou en my vertel alles gaan oukei wees. Naderhand het ek begin bewe van die skok en sy het ŉ trui oor my gesit om my warm te hou. Ek was so bang ek gaan dood en ek gaan nie weer my dogter sien nie. Die vrou het ŉ armband om my arm gesit en vir my gesê dit sal my beskerm en my hoop gee.” Kort daarna is Njengele in ŉ ambulans gelaai en na ŉ hospitaal gehaas. Sy het ŉ erge sny aan haar kop opgedoen en haar been reg onder haar heup gebreek. Ná ŉ operasie om die breuk te herstel en twee weke in die hospitaal, is sy ontslaan. Haar vriend het nog ernstiger beserings opgedoen, maar is ook vroeër vandeesweek ontslaan. “Die hele tyd wat ek in die hospitaal was, het ek na hierdie armband om my arm gekyk. Dit het my regtig hoop gegee dat ek ten volle sou herstel en my herinner aan hierdie twee vroue wat my daardie aand gered het. Ek het geweet dat ek hulle moes opspoor om vir hulle self dankie te sê dat hulle my lewe gered het.” Njengele het ŉ inskrywing op Facebook geplaas wat so baie deur ander gebruikers gedeel is, dat dit uiteindelik onder die twee weldoeners se aandag gekom het. “Hulle het met my in verbinding getree en so het ek vasgestel die vrou wat gesorg het dat die ambulans en polisie gebel word, is Marelize-Douglas van der Berg (28) en die vrou wat heeltyd by my gesit het, is Kirsten Roebuck (21). Ek kon hulle albei persoonlik ontmoet, vir hulle blomme vat en vir hulle self dankie sê. Sonder hulle sou ek dalk dood gewees het,” het Njengele gesê. “Daar is nie regtig woorde om te verduidelik hoe dankbaar ek teenoor Marelize en Kirsten is nie. Ek dra nou nog elke dag die armband. Dit herinner my aan die hoop wat dit my in daardie donker tyd gegee het en aan hierdie twee vroue wat my deurgedra het.”